Gedagte vir die dag: Dink met dank – ons vakansies (4)  Foto: picnic-foto-soest/pixabay Dink aan die dae lank verby, onthou die jare van die voorgeslagte. Vra jou pa dat hy jou vertel, jou oumense dat hulle jou dit sê. (Deuteronomium 32:7, Bybel in Afrikaans 1983/1992) Ek hoop dat julle gesin vakansiefoto’s het. Gelukkig is mens geneig om dán meer foto’s te neem, veral as jy op ’n lekker plek weg van die huis vakansie hou. Ons foto’s is onvervangbaar kosbaar, want dit bevat ons herinneringe. Ons herinneringe is God se geskenke. Herinneringe kweek dankbaarheid. Iemand met ’n swak geheue het ook ’n swakker dankbaarheid. In die Bybel is vertellings gebruik om herinneringe lewendig te hou en dankbaarheid te kweek. Die geskiedenis van God se volk is juis opgeteken sodat mense nie sal vergeet en, deur te vergeet, ondankbaar sal word nie. Maar ook ons klein geskiedenisse moet opgeteken word ter wille van dankbaarheid. Kyk gereeld na jul foto’s en dank die Here vir die eenvoudige vreugdes wat jy daar sien. Vra gereeld vir mekaar wat elkeen onthou van ’n vakansie iewers of van ’n sekere jaar. Dan onthou jy meer en juig jy meer. Sonder sulke hulpmiddels is mens se brein geneig om by probleme vas te haak. Dan onthou jy net die slegte dele. Dit mág nie. Wat kan jy doen om die verlede se vreugdes beter te onthou? Dalk moet jy met jou oupas en oumas of ander ouer mense in jou familie ook gesels vir nog meer dankbaarheid, soos Deuteronomium 32:7 voorstel.